CELEX: 32019D0623
Language: hu
Date: 2019-04-16 00:00:00
Title: A Bizottság (EU) 2019/623 végrehajtási határozata (2019. április 16.) a Fosztoxin (Phostoxin) biocid termék forgalmazásának és felhasználásának engedélyezésével kapcsolatban a belga szövetségi közegészségügyi, élelmiszerlánc-biztonsági és környezetvédelmi hivatal által az 528/2012/EU európai parlamenti és tanácsi rendelettel összhangban hozott intézkedés meghosszabbításáról (az értesítés a C(2019) 2828. számú dokumentummal történt)

23.4.2019   
               
               
                  HU
               
               
                  Az Európai Unió Hivatalos Lapja
               
               
                  L 108/31
               
            
         A BIZOTTSÁG (EU) 2019/623 VÉGREHAJTÁSI HATÁROZATA
         (2019. április 16.)
         a Fosztoxin (Phostoxin) biocid termék forgalmazásának és felhasználásának engedélyezésével kapcsolatban a belga szövetségi közegészségügyi, élelmiszerlánc-biztonsági és környezetvédelmi hivatal által az 528/2012/EU európai parlamenti és tanácsi rendelettel összhangban hozott intézkedés meghosszabbításáról
         
            
               (az értesítés a C(2019) 2828. számú dokumentummal történt)
            
         
         (Csak a holland és a francia nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 55. cikke (1) bekezdésének harmadik albekezdésére,
         mivel:
         
                     (1)
                  
                  
                     Az 528/2012/EU rendelet 55. cikke (1) bekezdése első albekezdésének értelmében a belga szövetségi közegészségügyi, élelmiszerlánc-biztonsági és környezetvédelmi szövetségi hivatal (a továbbiakban: az illetékes belga hatóság) 2018. május 30-án határozatot fogadott el, amely szerint a 2018. december 7-ig tartó időszakra engedélyezi a Fosztoxin (Phostoxin) biocid termék 20. terméktípusba tartozó biocid termékként történő forgalmazását és felhasználását a zaventemi repülőtér területén a nyulak elleni védekezés céljából (a továbbiakban: az intézkedés). Az illetékes belga hatóság tájékoztatta a Bizottságot és a többi tagállam illetékes hatóságait az intézkedésről és annak indokairól, összhangban az említett rendelet 55. cikke (1) bekezdésének második albekezdésével.
                  
               
                     (2)
                  
                  
                     Az illetékes belga hatóság által szolgáltatott információk szerint az intézkedésre a közegészség védelme érdekében volt szükség, mivel a repülőtér területén élő nyulak veszélyeztethetik az utasszállítást és általában véve a légi közlekedést. A nyulak üregeket vájhatnak a repülőtéri futópályák alá. Ezenkívül a nyulak odavonzzák a ragadozó madarakat, amelyek a repülőgép hajtóművébe kerülhetnek, vagy a légi járművel ütközve károkat okozhatnak a hajtóműben vagy a gép egyéb részében.
                  
               
                     (3)
                  
                  
                     A Fosztoxin hatóanyaga a foszfint kibocsátó alumínium-foszfid, amelyet az 528/2012/EU rendelet V. mellékletében meghatározott 14. terméktípusba (rágcsálóirtó szerek), 18. terméktípusba (rovarölő szerek) és 20. terméktípusba (egyéb gerincesek elleni védekezésre használt szerek) tartozó biocid termékekben történő felhasználásra hagytak jóvá. A Fosztoxin Belgiumban a 18. terméktípusba tartozó biocid termékként van jóváhagyva, míg a nyulak elleni felhasználás egy, a 20. terméktípushoz tartozó alkalmazást jelent.
                  
               
                     (4)
                  
                  
                     A Bizottsághoz 2018. október 12-én indokolással ellátott kérelem érkezett az illetékes belga hatóságtól az 528/2012/EU rendelet 55. cikke (1) bekezdése harmadik albekezdésének megfelelően, amelyben Belgium az intézkedés meghosszabbítását kérte. Az indokolással ellátott kérelmet Belgium abbéli aggályának a kifejezéseként nyújtotta be, hogy a nyúlfélék továbbra is veszélyeztethetik a légi közlekedés biztonságát, és érvként megfogalmazta, hogy a Fosztoxin alapvető fontosságú a nyúlfélék elleni hatékony fellépéshez a repülőtér területén. Az illetékes belga hatóság által szolgáltatott információk szerint Belgiumban nincs olyan biocid termék, amely a 20. terméktípusban (egyéb gerincesek elleni védekezésre használt szerek) lenne engedélyezve, ugyanakkor a nyulak elleni védekezés alternatív módszerei, mint például a kilövés, a repülőtéren a helyszín sajátosságai miatt nem alkalmazhatók. Az illetékes belga hatóság megindította az eljárást annak érdekében, hogy állandó megoldást találjon a Fosztoxin jövőbeni alkalmazására, amelyben egy másik tagállamban már megadott engedély kölcsönös elismerését kérte az 528/2012/EU rendelet 33. cikkével összhangban.
                  
               
                     (5)
                  
                  
                     Mivel a repülőtér területén élő nyulak megfelelő ellenőrzésének hiánya veszélyeztetheti a légi közlekedés biztonságát, és ezt a veszélyt a zaventemi repülőtér területén más biocid termék felhasználásával vagy más módon nem lehet megfelelően kezelni, helyénvaló lehetővé tenni, hogy az illetékes belga hatóság az illetékes belga hatóság 2018. május 30-i határozatában engedélyezett 180 napos kezdeti időszak lejártát követő naptól számított 550 napot meg nem haladó időszakra meghosszabbíthassa az intézkedést, bizonyos feltételek mellett.
                  
               
                     (6)
                  
                  
                     Az e határozatban előírt intézkedések összhangban vannak a biocid termékekkel foglalkozó állandó bizottság véleményével,
                  
               ELFOGADTA EZT A HATÁROZATOT:
         
            1. cikk
            Belgium a 2020. június 9-ig tartó időszakra meghosszabbíthatja azon intézkedését, amely engedélyezi a Fosztoxin (Phostoxin) biocid termék 20. terméktípusba tartozó biocid termékként történő forgalmazását és felhasználását a zaventemi repülőtér területén a nyulak elleni védekezés céljából, amennyiben gondoskodik arról, hogy a terméket csak tanúsítvánnyal rendelkező felhasználók és csak az illetékes hatóság felügyelete mellett használják.
         
         
            2. cikk
            Ennek a határozatnak a Belga Királyság a címzettje.
            Ezt a határozatot 2018. december 8-tól kell alkalmazni.
         
         
            Kelt Brüsszelben, 2019. április 16-án.
            
               
                  a Bizottság részéről
               
               Jyrki KATAINEN
               
                  alelnök
               
            
         
         
            (1)  HL L 167., 2012.6.27., 1. o.